CELEX: 52020PC0256
Language: fi
Date: 2020-06-22
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Tanskalle soveltaa yhteisestä arvonlisäverojärjestelmästä annetun direktiivin 2006/112/EY 75 artiklasta poikkeavaa erityistoimenpidettä annetun täytäntöönpanopäätöksen (EU) 2018/485 muuttamisesta

EUROOPAN KOMISSIO
            Bryssel 22.6.2020
            COM(2020) 256 final
            2020/0124(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            luvan antamisesta Tanskalle soveltaa yhteisestä arvonlisäverojärjestelmästä annetun direktiivin 2006/112/EY 75 artiklasta poikkeavaa erityistoimenpidettä annetun täytäntöönpanopäätöksen (EU) 2018/485 muuttamisesta
            
               
         
         
            
               PERUSTELUT
            
            
               Neuvosto voi yhteisestä arvonlisäverojärjestelmästä 28. marraskuuta 2006 annetun neuvoston direktiivin 2006/112/EY
                  1
               , jäljempänä ’alv-direktiivi’, 395 artiklan nojalla antaa yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä arvonlisäveron (alv) kantamisen yksinkertaistamiseksi tai tietyntyyppisten verovilpin tai veron kiertämisen estämiseksi. 
            
            
               Tanska pyysi komission 21. helmikuuta 2020 saapuneeksi kirjaamalla kirjeellä lupaa jatkaa yksityiskäytössä sovellettavaa vakiokantajärjestelmää sellaisille kevyille hyötyajoneuvoille, joiden suurin sallittu kokonaispaino on kolme tonnia ja jotka on rekisteröity pelkästään yrityskäyttöön, ja näin jatkaa neuvoston täytäntöönpanopäätöksellä (EU) 2018/485
                  2
                myönnettyä alv-direktiivin 75 artiklasta poikkeavaa erityistoimenpidettä. 
            
            
               Komissio on antanut alv-direktiivin 395 artiklan 2 kohdan mukaisesti Tanskan hakemuksen tiedoksi muille jäsenvaltioille 2. huhtikuuta 2020 päivätyllä kirjeellä. Komissio ilmoitti Tanskalle 3. huhtikuuta 2020 päivätyllä kirjeellä, että se oli saanut kaikki pyynnön arviointia varten tarpeellisina pitämänsä tiedot.
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Alv:n kantamisen yksinkertaistamiseksi ja verovilpin torjumiseksi Tanska pyysi vuonna 2011 poikkeusta, jonka nojalla se saisi ottaa käyttöön yksityiskäytössä sovellettavan vakiokantajärjestelmän sellaisille kevyille hyötyajoneuvoille, joiden suurin sallittu kokonaispaino on kolme tonnia ja jotka on rekisteröity pelkästään yrityskäyttöön. Poikkeuspyyntö hyväksyttiin 24. heinäkuuta 2012 annetulla neuvoston täytäntöönpanopäätöksellä 2012/447/EU
                     3
                  . Tanska on pyytänyt toimenpiteen jatkamista kahdesti, ja pyynnöt on hyväksytty 19. kesäkuuta 2015 annetulla neuvoston täytäntöönpanopäätöksellä 2015/992/EU
                     4
                   ja neuvoston täytäntöönpanopäätöksellä (EU) 2018/485. Viimeksi mainitun neuvoston täytäntöönpanopäätöksen voimassaolo päättyy 31. joulukuuta 2020. 
               
               
                  Ilman tällaista poikkeustoimenpidettä Tanskan lainsäädännössä edellytettäisiin, että tällaisen pelkästään yrityskäyttöön rekisteröidyn ajoneuvon yksityiskäyttö johtaa siihen, että verovelvollinen menettää kokonaisuudessaan oikeuden vähentää ajoneuvon hankintakustannuksiin sisältyvän alv:n. Tanska soveltaa alv-direktiivin 176 artiklan vallinneen tilan jatkumista koskevaa säännöstä kevyiden hyötyajoneuvojen, joiden suurin sallittu kokonaispaino on kolme tonnia, hankinta- ja käyttökustannuksiin sisältyvän alv:n vähennysoikeuteen. Jos yritys rekisteröi tällaisen kevyen hyötyajoneuvon pelkästään yrityskäyttöön, se saa vähentää kyseisen ajoneuvon hankinta- ja käyttökustannuksiin sisältyvän alv:n kokonaisuudessaan. Kuitenkin kun yritys rekisteröi kevyen hyötyajoneuvon sekä yritys- että yksityiskäyttöön, se ei saa vähentää ajoneuvon hankintakustannuksiin sisältyvää alv:a, mutta se voi vähentää kokonaisuudessaan ajoneuvon käyttökustannuksiin sisältyvän alv:n. 
               
               
                  Edellä kuvatun Tanskan järjestelmän hallinnointi voi olla monimutkaista ja kallista sekä verovelvollisille että verohallinnolle. Sen vuoksi Tanska pyytää saada soveltaa yksinkertaistettua menettelyä, joka myönnettiin sille aiemmin neuvoston täytäntöönpanopäätöksellä 2012/447/EU ja edelleen neuvoston täytäntöönpanopäätöksellä 2015/992/EU ja neuvoston täytäntöönpanopäätöksellä (EU) 2018/485. 
               
               
                  Alv-direktiivin 75 artiklassa säädetään, että kun yrityksen liikeomaisuuteen kuuluvaa tavaraa käytetään yksityisiin tarpeisiin, arvonlisäveron määrittämisessä käytettävä veron peruste on verovelvolliselle palvelujen suorituksesta aiheutuvien kustannusten määrä. Verovelvollinen voi käyttää Tanskassa käytössä olevaa vakiokantajärjestelmää kalenterivuoden aikana enintään 20 päivän ajan. Järjestelmän mukaan verovelvollinen maksaa päiväkohtaisen maksun ajoneuvon yksityiskäytöstä. Ajoneuvon yksityiskäytöstä maksettava päiväkohtainen kiinteä maksu on 40 Tanskan kruunua, ja se kattaa ainoastaan alv:n. Tanskan hallitus on vahvistanut tämän määrän kansallisten tilastojen analysoinnin perusteella. Erillisessä kansallisessa lainsäädännössä olisi säädettävä samankaltaisesta maksusta, joka kattaisi yritysauton käyttöön saattamisesta maksettavan tuloveron ja käyttöveron lisämaksun. Jos verovelvollinen käyttää ajoneuvoa yksityistarkoituksiin yli 20 päivän ajan kalenterivuodessa, vallinneen tilan jatkumista koskevia sääntöjä sovellettaisiin ja verovelvollinen menettäisi kokonaisuudessaan oikeutensa vähentää ajoneuvon hankintakustannuksiin sisältyvän alv:n.
               
               
                  Tanskan viranomaiset ovat kehittäneet sähköisen järjestelmän, jossa verovelvolliset voivat maksaa kiinteän päivämaksun verkossa tai mobiilisovelluksella. Verovelvollinen saa maksuhetkellä päivätositteen (”dagsbevis”), joka kelpaa tositteeksi siitä, että alv on suoritettu. Viranomaiset katsovat, että järjestelmällä yksinkertaistetaan verovelvollisten kirjanpitovelvoitteita ja veroviranomaisten velvollisuutta kantaa veroja.
               
               
                  Yksinkertaistettu menettely on vapaaehtoinen. Verovelvollinen voisi siis edelleen rekisteröidä kevyet hyötyajoneuvonsa sekä yritys- että yksityiskäyttöön, jos se sopii kyseisen verovelvollisen tilanteeseen paremmin. 
               
               
                  Kuten neuvoston täytäntöönpanopäätöksen (EU) 2018/485 3 artiklassa edellytetään, Tanska toimitti yhdessä jatkamista koskevan pyynnön kanssa kertomuksen toimenpiteen uudelleentarkastelusta. Tanskan viranomaisten mukaan yksinkertaistettu menettely on toiminut erittäin hyvin viime vuosina, ja viranomaisilla on vahvat perusteet jatkaa sen soveltamista.
               
               
                  Sen vuoksi on aiheellista antaa Tanskalle lupa jatkaa poikkeavan toimenpiteen soveltamista 31. joulukuuta 2023 saakka.
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               Alv-direktiivin 176 artiklassa säädetään, että neuvosto määrittää, mistä kustannuksista ei voida vähentää arvonlisäveroa. Ennen kuin neuvosto on päättänyt asiasta, jäsenvaltiot saavat mainitun artiklan nojalla jatkaa 1. tammikuuta 1979 voimassa olleiden poikkeusten soveltamista. Sen vuoksi voimaan on jäänyt useita säännöksiä, joilla rajoitetaan henkilöautoihin liittyvää vähennysoikeutta. 
            
            
               
                  Sen estämättä, mitä vähennysoikeusrajoituksen piiriin kuuluvien menojen luokkia koskevien sääntöjen vahvistamisesta tehdyissä aiemmissa aloitteissa esitetään
                     5
                  , tällainen poikkeus on asianmukainen siihen asti, kun nämä säännöt on yhdenmukaistettu EU:n tasolla.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
         
         
            
               
                  Alv-direktiivin 395 artikla.
               
            
            
               •Toissijaisuusperiaate (jaetun toimivallan osalta) 
            
            
               
                  Kun otetaan huomioon ehdotuksen perustana oleva alv-direktiivin säännös, ehdotus kuuluu Euroopan unionin yksinomaiseen toimivaltaan. Sen vuoksi toissijaisuusperiaatetta ei sovelleta.
               
            
            
               •Suhteellisuusperiaate
            
            
               Päätös koskee jäsenvaltiolle sen omasta pyynnöstä annettavaa lupaa, eikä siihen liity velvollisuuksia. 
            
            
               
                  Kun otetaan huomioon poikkeuksen rajallinen soveltamisala, erityistoimenpide on oikeassa suhteessa tavoitteeseen nähden eli siihen nähden, että tarkoituksena on yksinkertaistaa alv-velvoitteita ja alv:n kantamista sekä torjua verovilppiä.
               
            
            
               •Toimintatavan valinta
            
            
               
                  Ehdotettu toimintatapa on neuvoston täytäntöönpanopäätös.
               
               
                  Alv-direktiivin 395 artiklan mukaan yhteisistä alv-säännöistä voidaan poiketa vain, jos neuvosto antaa siihen luvan yksimielisellä päätöksellä, jonka se tekee komission ehdotuksesta. Neuvoston täytäntöönpanopäätös on parhaiten soveltuva toimintatapa, koska se voidaan osoittaa yksittäiselle jäsenvaltiolle.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               
                  Sidosryhmien kuulemista ei ole järjestetty. Tämä ehdotus perustuu Tanskan esittämään pyyntöön ja koskee ainoastaan kyseistä jäsenvaltiota.
               
            
            
               •Asiantuntijatiedon keruu ja käyttö
            
            
               
                  Ulkopuolisten asiantuntijoiden käyttö ei ole ollut tarpeen.
               
            
            
               •Vaikutustenarviointi
            
            
               
                  Ehdotuksella voi olla myönteinen vaikutus sekä yrityksiin että viranomaisiin, koska sen tarkoituksena on ehkäistä arvonlisäveroon liittyvää vilppiä ja yksinkertaistaa veronkantomenettelyä. Tanska on pitänyt tätä ratkaisua sopivana toimenpiteenä. Tanska toimitti toimenpiteen tarkastelua koskevan kertomuksen, jonka mukaan yksinkertaistettu menettely on toiminut erittäin hyvin viime vuosina ja sen soveltamisen jatkamiselle on vahvat perusteet.
               
               
                  Tanskan toimittamien tietojen mukaan päivätositteita myytiin 22 383 kpl vuonna 2017, 25 755 kpl vuonna 2018 ja 28 854 kpl vuonna 2019 hintaan 225 Tanskan kruunua, josta alv:n osuus oli 40 Tanskan kruunua myytyä päivätositetta kohti. Verovelvolliset ovat siis hyödyntäneet toimenpidettä niin yleisesti kuin sen soveltamisen alussa ennakoitiin.
               
            
            
               •Perusoikeudet
            
            
               
                  Ehdotuksella ei ole vaikutuksia perusoikeuksien suojeluun.
               
            
            
               4.TALOUSARVIOVAIKUTUKSET
            
         
         
            
               
                  Toimenpiteellä ei ole kielteisiä vaikutuksia alv:sta saataviin unionin omiin varoihin.
               
            
            
               5.LISÄTIEDOT
            
            
               
                  Ehdotus sisältää raukeamislausekkeen. Poikkeuksen voimassaolo päättyy ilman eri toimenpiteitä 31. joulukuuta 2023.
               
               
                  Jos Tanska haluaa jatkaa poikkeustoimenpiteen soveltamista vuoden 2023 jälkeen, komissiolle olisi viimeistään 31. maaliskuuta 2023 toimitettava voimassaolon jatkamista koskevan pyynnön ohella kertomus, johon sisältyy sovellettavaa toimenpidettä koskeva uudelleentarkastelu.
               
            
            
               2020/0124 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Tanskalle soveltaa yhteisestä arvonlisäverojärjestelmästä annetun direktiivin 2006/112/EY 75 artiklasta poikkeavaa erityistoimenpidettä annetun täytäntöönpanopäätöksen (EU) 2018/485 muuttamisesta
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  6
                ja erityisesti sen 395 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Tanska pyysi komission 21 päivänä helmikuuta 2020 saapuneeksi kirjaamalla kirjeellä direktiivin 2006/112/EY 395 artiklan 2 kohdan ensimmäisen alakohdan mukaisesti lupaa soveltaa erityistoimenpidettä, joka poikkeaa tuotantopanoksiin sisältyvän arvonlisäveron vähennysoikeutta koskevista kyseisen direktiivin 75 artiklan säännöksistä.
            
            
               (2)Komissio antoi direktiivin 2006/112/EY 395 artiklan 2 kohdan toisen alakohdan mukaisesti Tanskan pyynnön tiedoksi muille jäsenvaltioille 2 päivänä huhtikuuta 2020 päivätyllä kirjeellä. Komissio ilmoitti Tanskalle 3 päivänä huhtikuuta 2020 päivätyllä kirjeellä, että se oli saanut kaikki pyynnön arviointia varten tarpeellisina pitämänsä tiedot.
            
            
               (3)Ilman poikkeustoimenpidettä Tanskan lainsäädännössä edellytettäisiin, että kun kevyt hyötyajoneuvo, jonka suurin sallittu kokonaispaino on kolme tonnia, rekisteröidään Tanskassa ainoastaan yrityskäyttöön, verovelvollinen saa vähentää kokonaisuudessaan tuotantopanoksiin sisältyvän arvonlisäveron ajoneuvon hankinta- ja käyttökustannuksista. Jos tällaista ajoneuvoa käytetään myöhemmin yksityistarkoituksiin, verovelvollinen menettää oikeuden vähentää ajoneuvon hankintakustannuksiin sisältyvän arvonlisäveron.
            
            
               (4)Kyseisen järjestelmän seurausten lieventämiseksi Tanska pyysi lupaa ottaa käyttöön direktiivin 2006/112/EY 75 artiklasta poikkeava erityistoimenpide. Tanskalle annettiin neuvoston täytäntöönpanopäätöksellä 2012/447/EU
                  7
                lupa ottaa erityistoimenpide käyttöön, ja lupaa jatkettiin myöhemmin neuvoston täytäntöönpanopäätöksellä (EU) 2015/992
                  8
                31 päivään joulukuuta 2017 saakka. Neuvoston täytäntöönpanopäätöksellä (EU) 2018/485
                  9
                Tanskalle annettiin lupa soveltaa erityistoimenpidettä 1 päivästä tammikuuta 2018 31 päivään joulukuuta 2020.
            
            
               (5)Toimenpiteen nojalla verovelvolliset, jotka ovat rekisteröineet ajoneuvon pelkästään yrityskäyttöön, saisivat käyttää kyseistä ajoneuvoa yksityistarkoituksiin ja laskea direktiivin 2006/112/EY 75 artiklan nojalla palvelujen suorituksen osalta veron perusteeksi päiväkohtaisen kiinteän määrän menettämättä oikeuttaan vähentää ajoneuvon hankintakustannuksiin sisältyvää arvonlisäveroa.
            
            
               (6)Tätä yksinkertaistettua laskentamenetelmää olisi kuitenkin käytettävä ainoastaan, jos käyttö yksityistarkoituksiin ei ylitä kahtakymmentä päivää kalenterivuodessa, ja maksettavan arvonlisäveron kiinteäksi määräksi olisi vahvistettava 40 Tanskan kruunua kutakin sellaista päivää kohden, jona ajoneuvoa käytetään yksityistarkoituksiin. Tanskan hallitus vahvisti tämän määrän kansallisten tilastojen analysoinnin perusteella.
            
            
               (7)Tätä toimenpidettä olisi sovellettava kevyisiin hyötyajoneuvoihin, joiden suurin sallittu kokonaispaino on kolme tonnia, ja sillä pyritään yksinkertaistamaan sellaisten verovelvollisten arvonlisäverovelvoitteita, jotka käyttävät pelkästään yrityskäyttöön rekisteröityä ajoneuvoa satunnaisesti yksityistarkoituksiin, ja siten yksinkertaistamaan arvonlisäveron kantoa. Verovelvollisella olisi kuitenkin edelleen mahdollisuus rekisteröidä kevyt hyötyajoneuvo sekä yritys- että yksityiskäyttöön. Näin toimimalla verovelvollinen menettäisi oikeuden vähentää ajoneuvon hankintakustannuksiin sisältyvä arvonlisävero, mutta häntä ei vaadittaisi suorittamaan yksityiskäytöstä kannettavaa päivittäistä maksua.
            
         
         
            
               (8)Toimenpide, jolla varmistetaan, että pelkästään yrityskäyttöön rekisteröityä ajoneuvoa satunnaisesti yksityistarkoituksiin käyttävältä verovelvolliselta ei viedä oikeutta vähentää kokonaisuudessaan kyseisen ajoneuvon tuotantopanoksiin sisältyvä arvonlisävero, on direktiivissä 2006/112/EY säädettyjen vähennystä koskevien yleisten sääntöjen mukainen.
            
            
               (9)Luvan olisi oltava voimassa rajoitetun ajan, minkä vuoksi sen voimassaolon olisi päätyttävä 31 päivänä joulukuuta 2023.
            
            
               (10)Jos Tanska pyytää erityistoimenpiteen voimassaolon jatkamista vielä 31 päivän joulukuuta 2023 jälkeen, sen olisi toimitettava komissiolle kertomus ja voimassaolon jatkamista koskeva pyyntö viimeistään 31 päivänä maaliskuuta 2023.
            
            
               (11)Poikkeuksella on vain vähäinen vaikutus lopullisessa kulutusvaiheessa kannettavan arvonlisäveron kokonaismäärään, eikä se vähennä arvonlisäverosta saatavia unionin omia varoja.
            
            
               (12)Sen vuoksi täytäntöönpanopäätöstä (EU) 2018/485 olisi muutettava,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Korvataan täytäntöönpanopäätöksen (EU) 2018/485 3 artiklan toinen ja kolmas kohta seuraavasti:
            
            
               ”Sitä sovelletaan 1 päivästä tammikuuta 2018 31 päivään joulukuuta 2023.
            
            
               Tässä päätöksessä säädetyn toimenpiteen voimassaolon jatkamista koskeva pyyntö on toimitettava komissiolle viimeistään 31 päivänä maaliskuuta 2023, ja sen mukana on oltava kyseisen toimenpiteen uudelleentarkastelua koskeva kertomus.”
            
            
               2 artikla
            
            
               Tämä päätös on osoitettu Tanskan kuningaskunnalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 347, 11.12.2006, s. 1.
               
               
                  
                     (2)
                  
                        EUVL L 81, 23.3.2018, s. 13–14.
               
               
                  
                     (3)
                  
                        EUVL L 202, 28.7.2012, s. 24–25.
               
               
                  
                     (4)
                  
                        EUVL L 159, 25.6.2015, s. 66–67. 
               
               
                  
                     (5)
                  
                        KOM(2004) 728 lopullinen – Ehdotus neuvoston direktiiviksi direktiivin 77/388/ETY muuttamisesta arvonlisäverovelvoitteiden yksinkertaistamiseksi (EUVL C 24, 29.1.2005, s. 10), joka peruutettiin 21. toukokuuta 2014 (EUVL C 153, 21.5.2014, s. 3). 
               
               
                  
                     (6)
                  
                        EUVL L 347, 11.12.2006, s. 1.
               
               
                  
                     (7)
                  
                        EUVL L 202, 28.7.2012, s. 24–25.
               
               
                  
                     (8)
                  
                        EUVL L 159, 25.6.2015, s. 66–67. 
               
               
                  
                     (9)
                  
                        EUVL L 81, 23.3.2018, s. 13–14.